Budyšin/Schleswig (SN/JaW). 25 serbskich wučerjow a studentow wučerstwa, čłonojo a čłonki předsydstwa Serbskeho šulskeho towarstwa kaž tež kubłanska referentka Domowiny Katrin Suchec-Dźisławkowa wotkrywaja sej hišće hač do jutřišeho mjeńšinowe kubłanje Frizow a Danow w Južnym Schleswigu.
W srjedźišću kubłanskeje wuprawy SŠT, kotruž je sakske kultusowe ministerstwo financowało a krajny zarjad za šulu a kubłanje zhromadnje ze Serbskim šulskim towarstwom přihotował, steji wuměna nazhonjenjow mjez narodnymi mjeńšinami, předewšěm kubłanje nastupajo. Wšako zetkawaja so na wuprawje Serbja z Frizami a Danami w Němskej. Program zestajała je předsydka rady Załožby za serbski lud Susann Šenkec, kotraž w Južnym Schleswigu njedaloko Flensburga ze swójbu bydli a skutkuje. Wona serbsku delegaciju na kubłanskej jězbje přewodźa. „Nimo nastorkow za wuwučowanje serbšćiny a skrućenje našeje rěče na šulach dźe wězo tež wo wuměnu myslow mjez serbskimi wučerjemi a studowacymi wučerstwa wšelakich šulskich formow“, wuswětla předsydka SŠT Katharina Jurkowa.
„Počesćenje njeje jeno za nas samych, ale runje tak za wšěch tych, z kotrymiž hromadźe dźěłamy a skutkujemy. Z kotrymiž přewjedujemy zetkanja a tradicije, šěrimy wědu wo našej domiznje, wojujemy wo bytostne prawa za serbski lud, za přichodne generacije. Tuž mam myto za symbol našeho zhromadneho prócowanja“, zwurazni lawreatka lětušeho Myta Domowiny Marja Elikowska-Winklerowa minjeny pjatk na žurli Budyskeho Serbskeho domu w swojich dźaknych słowach. Zdobom Delnjoserbowka přitomnych namołwješe, so „dźeń wote dnja zhromadnje wo serbskosć prócować“. Do toho bě předsyda Domowiny Dawid Statnik jědnaće Serbam Myto Domowiny, Myto Domowiny za dorost a Čestne znamješko Domowiny 2021 spožčił.
Wojerecy (SN). Po wólbach zwjazkoweho sejma chce so Domowina runja mjeńšinowej radźe na žadanje za zakótwjenjom prawow awtochtonych mjeńšin w Zakładnym zakonju a na prawo skorženja za zwjazki, kaž Domowinu, koncentrować. Dale wusměri so třěšny zwjazk mjez druhim na dwurěčnosć při awtodróhach ze serbskimi pućnikami a na reformu prawa mjena, zo bychu žony swoje serbske swójbne mjeno we wupokazu zapisać móhli. Na to je so prezidij Domowiny wčera we Wojerecach dorozumił, kaž z nowinskeje zdźělenki wuchadźa.
Wobsahowje stejachu prócowanja na polu kubłanja w srjedźišću posedźenja, na kotrymž stej so tež předsydka Serbskeho šulskeho towarstwa Katharina Jurkowa a referentka Domowiny za kubłanje a spěchowanje dorosta Katrin Suchec-Dźisławkowa wobdźěliłoj. Zaměr je, kaž Dawid Statnik wobkrući, zo „kóždy wotchadnik serbskeje šule serbšćinu wobknježi.“ SŠT a třěšny zwjazk chcetej we wuskej mjezsobnej kooperaciji a w dialogu z wučerjemi a zamołwitymi w Sakskej a Braniborskej praktiske konkluzije z dotalnych njedostatkow sćahnyć.
Wudwor (SN/MiR). Serbski folklorny ansambl Wudwor (SFAW) swjeći klětu swój 40. jubilej wobstaća. Potom budźe tomu 42 lět, zo ludowuměłske ćěleso na jewišćach tudy a we wukraju skutkuje a zo w nim młodźi a starši akterojo zhromadnje rejuja, spěwaja a hudźa. „Naš 40. jubilej loni smy korony dla přesunyć dyrbjeli“, wuswětla wjelelětny něhdyši předsyda SFAW Volkmar Šołta. „Nětko pak přihotujemy so na třidnjowski wjeršk.“
Jubilejny swjedźeń budźe wot 15. do 17. julija 2022 na Smolic statoku w Hórkach. Tam wšak su Wudworčenjo hižo jónu wulce swjećili. Na swój klětuši swjedźeń přeprosyć chcedźa sej wšitkich, kiž su z Łužicu a „Wudworčanami“ zwjazani a kotřiž rady serbsku zhromadnosć haja. „Wažne pak nam tež je, zo přijědu na naš mały festiwal naši přećeljo z wukraja“, Šołta rozłožuje. Trajne styki wudźeržuja Wudworčenjo mjez druhim do Rumunskeje a Čěskeje. Tak maja hóstne skupiny runje tak kaž ludowe wuměłstwo pěstowace łužiske cyłki zhromadnje na jewišću stać.
Budyšin (SN/at). Załožbje za serbski lud předleži dohromady 99 próstwow za projekty, kotrež maja so klětu w prěnim połlěće resp. w běhu cyłeho lěta zeskutkownić. 62 próstwow z toho dósta załožba hač do minjeneho štwórtka, kónca zapodawanskeje doby, kaž w nowinskej zdźělence rěka. Wone požadanja su wusměrjene mjez druhim na wuměłski nawod a probowe lěhwa chórow, rejwanskich skupin, ansamblow a dźiwadłowych skupin. Nimo tajkich kóždolětnych prawidłownych próstwow su dalše kaž nakup serbskeje narodneje drasty za wšelakore towarstwa a dźěćace skupiny. Dóšli su runje tak tajke za nowe hudźbne abo wuměłstwowe projekty.
W załožbowym zarjedźe přihotuja nětko poručenja, z kotrymiž budźe so fachowa rada za projektowe spěchowanje na posedźenju srjedź nowembra zaběrać.
Załožba skedźbnja zdobom na prěni raz wuwołane idejowe wubědźowanje, z kotrymž mytuje wosebje kreatiwne ideje nastupajo wožiwjenje serbskeje rěče a kultury. Tu skónči so doba zapodaća projektow 7. nowembra. Dalše informacije pod
Budyšin (SN). Mjez tójšto namjetami z Delnjeje, srjedźneje a Hornjeje Łužicy su čłonojo mytowanskeho wuběrka Domowiny na swojim posedźenju 14. septembra rozsudźili, koho narodna organizacija lětsa počesći. Wo wuslědkach je referent Domowiny za kulturu a wukraj, Clemens Škoda, wčera informował.
Myto Domowiny spožča lětsa třom zasłužbnym wosobam. Su to Brigita Räßlerowa z Narća, Marija Elikowska-Winklerowa z Choćebuza a Beno Budar z Hornjeho Hajnka. Symana Hejdušku z Budyšina a Jakuba Wowčerja z Radworja počesća z Mytom Domowiny za dorost 2021. Narodne dźěło Weroniki Boswankoweje ze Židźinoho, Jana Bělka z Fredersdorfa, Güntera Zeleńka z Janšojc, Astrid Šramoweje z Gołkojc, Caroly Greinoweje z Wětošowa, Uty Sykora z Rakec, Milana Tureka z Čěskeje republiki a Maritty Schneider z Malešec z Čestnym znamješkom Domowiny připóznaja. Wuznamjenjenske zarjadowanje budźe 8. oktobra.
Wojerecy (SN). Město Wojerecy chce naležnosće serbskeho ludu najlěpje do swojich projektow w zwisku ze změnu strukturow zapřijeć. Kak móhli při tym postupować, wo tym je so wyši měšćanosta Torsten Ruban-Zeh (SPD) z předsydu Dawidom Statnikom a dalšimi zastupjerjemi Domowiny wčera w radnicy wuměnił, kaž třěšny zwjazk na to zdźěli.
Wojerowski wyši měšćanosta Domowinje slubi, zo budźe město při wšěch předewzaćach konsekwentnje němsko-serbsku dwurěčnosć nałožować. Zdobom zwurazni zajim komuny, w zwisku z přetwarom Łužiskeje hale tam přichodnje wjace serbskich poskitkow w kulturnym programje prezentować chcyć.
Z wida Torstena Rubana-Zeha změja w měsće krótko- a srjedźodobnje dosć přihódnych a centralnych kapacitow nastupajo rumnosće za nowe serbske dźěłowe městna. Přezjedni běchu sej wón a rozmołwni partnerojo Domowiny, zo maja Wojerecy přichodnje wažnišu rólu za serbske institucije a kulturne serbske žiwjenje we Łužicy hrać. Nawjazujo na wčerawše zetkanje chcedźa dalše konkretne projekty rozjimać.
hrv_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn slv_Latn bos_Latn szl_Latn ces_Latn szl_Latn pol_Latn